
[bookmark: bmkHeader]Program: Sundheds- og Omsorgsudvalgets studietur til Holland 27.-30. september 2026

Tid: Søndag den 27. september til onsdag den 30. september 2026 
Sted: Haag og Amsterdam, Holland 
Deltagere: Sundheds- og Omsorgsudvalget, direktionen for Sundhed og Omsorg samt sekretariatschef for Sundhed og Omsorg og udvalgssekretær (16 deltagere i alt).

Forberedelse forud for studieturen
Udvalgsmødet den 2. september 2026
	Tidspunkt
	Programpunkt
	Sted

	Kl. 18.15-18.45
	Oplæg om det hollandske sundhedsvæsen v/ Simone van de Weijer – Health & Life Science Advisor ved den danske ambassade i Haag

Oplægget vil give et overblik over ældrepleje og civilsamfund i Holland. Hvilke udfordringer arbejdes der med, og hvordan gribes forebyggelse an? Hvilke initiativer er sat i værk for at forebygge sundhedsproblemer og fremme folkesundheden?
	Online



Udvalgsmødet den 16. september 2026
	Tidspunkt
	Programpunkt
	Sted

	Kl. 18.15-18.45
	Oplæg om erfaringer med omsætning af ideer bag The Hogeweyk v/Ældrechef Kirsten Vie Madsen og demensfaglig og sygeplejerske Annette Søby i Svendborg Kommune

Oplægget vil komme ind på Svendborg Kommunes erfaringer med at omsætte ideerne bag The Hogeweyk til en dansk kontekst, og de etiske og moralske overvejelser der er og har været ved at etablere og drive demenslandsbyen Bryghuset Plejecenter.
	Online



Selve studieturen
Dag 1: Søndag den 27. september 2026 
	Tidspunkt 
	Programpunkt 
	Sted 

	Kl. 11.15-12.30
	Fælles transport 
Fra Aarhus Rådhus til Billund Lufthavn med bus
	Forpladsen, Aarhus Rådhus, Rådhuspladsen 2, 8000 Aarhus C

	Kl. 12.30-14.30
	Check-in og bagagedrop

Bagageregler pr. person:
1 x check-in bagage (max 23 kg)
1 x håndbagage max 55 x 35 x 25 cm (max 12 kg)
1 x personlig taske max 40 x 30 x 15 cm 
	Billund Lufthavn, Passagerterminalen 10, 7190 Billund

	Kl. 14.30-15.40
	Fly til Amsterdam, KL1296
Afgang fra Billund Lufthavn kl. 14.30. Ankomst til Schiphol Lufthavn, Amsterdam, kl. 15.40
	

	Kl. 16.40-17.40
	Transport 
Til hotel i Haag med bus
	Busterminalen (Koepelstraat) platform E8

	Kl. 17.40-18.15
	Check-in 
På hotel Park Centraal Den Haag
	Park Centraal Den Haag
Molenstraat 53, 2513 BJ Den Haag

	Kl. 18.15-18.30
	Transport
Gå til Cycle and the City
	Lobbyen på hotellet

	Kl. 18.30-19.30
	Guidet cykeltur rundt i Haag centrum 
v/ guide Raymond Lier 

Cycle and the City vil tage jer rundt på cykel i centrum af Haag, så I har en fornemmelse af, hvor I er. Turen vil være kompakt uden for mange stops undervejs og tage jer forbi Haags highlights.
	Café Vroeger was je anders, Halstraat 12, The Hague

	Kl. 19.30-20.00
	Transport 
Gå til restaurant Basaal. 
	

	Kl. 20.00
	Middag på restaurant Basaal
	Dunne Bierkade 3, 2512 BC Den Haag

	
	Tak for i dag
	




Dag 2: Mandag den 28. september 2026 
	Tidspunkt 
	Programpunkt 
	Sted 

	Kl. 07.00-08.15
	Morgenmad + check-ud af værelserne
	

	Kl. 08.15-08.45
	Transport
Gå til den danske ambassade i Haag
	Mødes i lobbyen 

	Kl. 08.45-09.00
	Ankomst til ambassaden 

Kufferter kan opbevares på ambassaden under besøget.
	Embassy of Denmark
Koninginnegracht 30, 2514 AB, Den Haag

	Kl. 09.00-11.00
	Oplæg fra Buurtzorg
v/ administrerende direktør for Buurtzorg International Thijs de Blok

Introduktion til Buurtzorg-modellen, indsigt i organisationens aktiviteter i Danmark samt en gennemgang af deres initiativer inden for bolig, kommunal omsorg og mental sundhed.
	


	Kl. 11.00-11.15
	Pause
	

	Kl. 11.15-12.45
	Oplæg fra CycleOn
v/programleder Juul van Rijn

Introduktion til CycleOn-konceptet (på hollandsk: Doortrappen), herunder programmets projekter, målsætninger og resultater.
	

	Kl. 12.45-13.15
	Frokost 
	

	Kl. 13.15-14.00
	Transport 
Til plejehjemsorganisationen Laurens med bus
	

	Kl. 14.00-16.00
	Besøg ved plejehjemsorganisationen Laurens – lokation De Beukelaar
v/ teamleder Stephanie den Boef

Besøget vil give en indsigt i, hvordan man kan arbejde med en kultursensitiv tilgang på plejehjem og dermed rumme en beboergruppe med forskellige kulturelle baggrunde. 
	De Beukelaar
West-Varkenoordse-weg 95
3074 HK Rotterdam

	Kl. 16.00-17.15
	Transport 
Til hotel i Amsterdam med bus
	

	Kl. 17.15-17.30
	Check-in
På Leonardo Eden Hotel
	Leonardo Eden Hotel, Amstel 144, 1017 AE Amsterdam

	Kl. 19.40-20.00
	Transport 
Gå til restaurant 
	Mødes i lobbyen

	Kl. 20.00
	Middag på restaurant Entrepot
	Entrepotdok 7-8, 1018 AD Amsterdam

	
	Tak for i dag
	



Dag 3: Tirsdag den 29. september 2026 
	Tidspunkt 
	Programpunkt 
	Sted 

	Kl. 07.00-08.15
	Morgenmad 
	

	Kl. 08.15-09.00
	Transport
Bus til The Hogeweyk 
	Mødes i lobbyen

	Kl. 09.00-13.30
	Besøg The Hogeweyk + frokost
v/ medstifter af The Hogeweyk Eloy van Hal

09:00 Velkomst
Præsentation af deltagerne og mulighed for at lære hinanden at kende. 
Introduktion (ved jeres team).

Generel introduktion til The Hogeweyk® og The Hogeweyk Care Concept
Omfattende rundvisning (1,5 time) i The Hogeweyk med besøg i de offentlige områder såsom supermarked, klubhus, teater, haver og torve.

Observationer af, hvordan bydelen anvendes af beboere og øvrige besøgende.
Forklaring af konceptet og de valg, der ligger bag, undervejs på rundvisningen.

Præsentation af The Hogeweyk Care Concept
En mere dybdegående og struktureret præsentation og dialog med brug af PowerPoint-præsentation, videoer og Explanimation (kort animationsfilm).

Erfaringer og læringspunkter, spørgsmål og svar samt fælles drøftelser.
Perspektiver på anvendelse i Danmark.

Kort introduktion til Be Advice Paradigm©
Et stærkt, evidensinformeret værktøj til beslutningsstøtte og udviklingsprocesser.

Kort introduktion til nye resultater og erfaringer fra forskellige lande (bl.a. Holland, Norge, Frankrig, Italien, Australien, USA, Canada, Schweiz og New Zealand).

12:30 Frokost (Restaurant The Hogeweyk)

13:30 Programmet afsluttes
	The Hogeweyk, Heemraadweg 1, 1382GV, Weesp, The Netherlands

	Kl. 13.30-14.00
	Transport 
Bus til Smarthouse Amsterdam
	

	Kl. 14.00-16.00
	Besøg Smarthouse Amsterdam
v/ programleder Helena Schuengel

I vil få en præsentation af konceptet og besøge den fuldt teknologisk udstyrede demonstrationsbolig. 

	Smarthouse Amsterdam,
Laan van Spartaan 2,
1061 MA Amsterdam 


	Kl. 16.00-16.30
	Transport 
Bus tilbage til hotellet 
	Leonardo Eden Hotel, Amstel 144, 1017 AE Amsterdam

	Kl. 17.30-18.30
	Udvalgsmøde
	

	Kl. 18.45-19.00
	Transport
Gå til restauranten
	Mødes i lobbyen

	Kl. 19.00
	Middag på Garden Bistro Oriole
	Oudezijds Voorburgwal 197, 1012 EX Amsterdam, Nederlandene

	
	Tak for i dag 
	



Dag 4: Onsdag den 30. september 2026 
	Tidspunkt 
	Programpunkt 
	Sted 

	Kl. 06.45-07.00
	Check-ud af værelserne

Der vil være morgenmad to-go, som kan indtages i bussen eller lufthavnen.
	

	Kl. 07.00-07.45
	Transport 
Til Schiphol Lufthavn, Amsterdam 
	Mødes i lobbyen

	Kl. 07.45-09.50
	Check-in og bagagedrop 

Bagageregler pr. person:
1 x check-in bagage (max 23 kg)
1 x håndbagage max 55 x 35 x 25 cm (max 12 kg)
1 x personlig taske max 40 x 30 x 15 cm 
	Schiphol Airport, Evert van de Beekstraat 202, 1118 CP Schiphol, Nederlandene

	Kl. 09.50-11.00
	Fly til Billund, KL1293
Afgang fra Schiphol Lufthavn, Amsterdam, kl. 9.50. Ankomst til Billund Lufthavn kl. 11.00.
	

	Kl. 11.15-12.45
	Fælles transport
Fra Billund Lufthavn til Aarhus Rådhus med bus
	

	Kl. ca. 12.45 
	Tak for turen
	Forpladsen, Aarhus Rådhus, Rådhuspladsen 2, 8000 Aarhus C


Noter: Den danske ambassade i Haag har udarbejdet de faglige programpunkter. Sundhed og Omsorg har booket hotel, restauranter, transport og sociale programpunkter. 

Efter hvert besøg vil et af udvalgsmedlemmerne være ansvarlige for at sige tak for besøget og overrække værtsgave. Samme udvalgsmedlem og en fra direktionen vil kort blive interviewet om programpunktets indhold og udbytte til opfølgning på studieturen.  

Oplæg om Buurtzorg: 
Næstformand Albert Rosenkrantz Conradsen siger tak for besøget og overrækker værtsgave. Efterfølgende interviewes Albert sammen med forvaltningschef for Pleje og Rehabilitering Jens Bejer. 

Oplæg om CycleOn:
Udvalgsmedlem Louise Svenstrup siger tak for besøget og overrækker værtsgave. Efterfølgende interviewes Louise sammen med forvaltningschef for Sundhed og Forebyggelse Otto Ohrt.

Plejehjemsorganisationen Laurens:
Udvalgsmedlem Jeppe Ulrich Lomholt siger tak for besøget og overrækker værtsgave. Efterfølgende interviewes Jeppe sammen med direktør Christian Boel. 

The Hogeweyk:
Udvalgsmedlem Berit Rousing siger tak for besøget og overrækker værtsgave. Efterfølgende interviewes Berit sammen med forvaltningschef for Ældre og Omsorg Heidi Have. 

Smarthouse Amsterdam
Udvalgsmedlem Mikkel Strube-Weber siger tak for besøget og overrækker værtsgave. Efterfølgende interviewes Mikkel sammen med forvaltningschef for Digitalisering, Velfærdsteknologi og Hjælpemidler Signe Rønn Sørensen.

Baggrundsinformation om Holland samt kommenteret program for studieturen den 27.-30. september 
Nedenfor gives en kort indføring i Holland og herunder det hollandske velfærdssystem, sundhedssystem og ældrepleje, samt en gennemgang af programmet for studieturen.

Kort om Holland:
På de fleste sprog omtales landet som Nederlandene (The Netherlands). I Danmark har betegnelsen Holland traditionelt været den mest anvendte, men Holland dækker egentlig kun over en del af landet, nemlig to af Nederlandenes provinser. Det kan sammenlignes med at kalde hele Danmark for Jylland.

Nederlandene er et konstitutionelt monarki med et tokammersystem bestående af Underhuset og Senatet. Landets politiske historie har i høj grad været præget af religiøse skillelinjer mellem katolikker og protestanter. Samtidig er Nederlandene et af Europas tættest befolkede lande og et af de lavest beliggende lande i verden, hvilket også afspejles i landets navn.

I 2026 har Nederlandene mere end 18,4 millioner indbyggere fordelt på et areal på cirka 41.850 km². Amsterdam er landets officielle hovedstad, mens Haag er hjemsted for regeringen og parlamentet. Haag huser desuden Den Europæiske Menneskerettighedsdomstol samt den danske ambassade.

Det hollandske velfærdssystem: 
I Nederlandene finansieres velfærden gennem et statsligt reguleret system, hvor alle borgere over 18 år er forpligtet til at tegne en sundheds- og socialforsikring hos et privat forsikringsselskab. Markedet domineres af fire selskaber, som tilsammen dækker omkring 90 procent af de forsikrede.

Borgerne kan som udgangspunkt kun modtage behandling hos læger og sundhedsudbydere, der har en aftale med deres forsikringsselskab. Forsikringsselskaberne er samtidig forpligtet til at sikre de ydelser, der er omfattet af den lovpligtige basisforsikring, herunder blandt andet hjemmesygepleje.

Det hollandske sundhedssystem består af følgende aktører: 
1. Praktiserende læger 
De praktiserende læger er det første sted, borgerne henvender sig for at modtage behandling og, hvis det er nødvendigt, for at kunne få en henvisning til et hospital. Herefter henviser sygeforsikringen patienten til et hospital. 

2. Hospitaler
Der findes tre hospitalstyper i Nederlandene: universitetshospitaler, generelle hospitaler og undervisningshospitaler. Universitetshospitalerne er offentlige hospitaler, mens de andre er non-profit. 

3. Kommuner
Kommunerne har det primære ansvar for de offentlige sundhedsydelser, hvilket indebærer tjenester som sundhedsfremmende foranstaltninger, screening, vaccination, sundhedspleje af unge samt al social støtte, social pleje og assistance. Kommunerne er finansieret af lokale skatter samt kommunale midler, som regeringen stiller til rådighed.

4. Private plejefirmaer
De private sundhedsforsikringsselskaber og private udbydere har det primære ansvar for at drive sygepleje og behandlingsaktiviteter og gør det i henhold til den fastsatte lovgivning. I Nederlandene er der ca. 2.500 private plejefirmaer, som borgeren har mulighed for at vælge imellem. Buurtzorg er et eksempel på sådant plejefirma.

Den hollandske ældrepleje:
Indtil 2015 var langtidspleje i Nederlandene, dvs. plejehjem og hjemmepleje, reguleret gennem den særskilte AWBZ-lov (Algemene Wet Bijzondere Ziektekosten). I forbindelse med en omfattende reform af ældre- og sundhedsområdet i 2015 blev ordningen imidlertid ændret. Plejehjemsområdet blev samlet under den nye langtidsplejelov, Wlz (Wet langdurige zorg), mens hjemmesygepleje og personlig pleje blev flyttet til sundhedsforsikringssystemet. Praktisk hjemmehjælp, social støtte og lignende indsatser blev samtidig placeret under Wmo (Wet maatschappelijke ondersteuning), som er loven om samfundsmæssig støtte.

Reformen blev blandt andet gennemført som reaktion på, at det tidligere system i høj grad var baseret på institutionspleje, hvilket bidrog til stigende udgifter på langtidsplejeområdet. Ifølge OECD har Nederlandene fortsat blandt de højeste udgifter til langtidspleje målt som andel af BNP. Udgifterne udgjorde 3,1 procent af BNP i 2021 og 4,1 procent i 2024. Til sammenligning anvendte Danmark 2,1 procent af BNP på langtidspleje i 2021 og 3,2 procent i 2024.

Reformen fra 2015 medførte således, at ældreplejen i Nederlandene blev opdelt i tre lovgivningsmæssige områder, som hver især er organiseret, finansieret og administreret efter forskellige principper.

1. Wmo (wet maatschappelijke ondersteuning – lov om samfundsmæssig støtte): Loven omhandler den mindre krævende pleje, støtte og forebyggelse. Denne er målrettet borgere, der fortsat kan bo selvstændigt i eget hjem, men som har behov for praktisk hjælp, såsom rengøring eller hjælp til transport. Ansvaret for udøvelsen af loven ligger hos kommunerne, som modtager økonomisk kompensation fra staten via den såkaldte ”kommunefond”. 

2. Zvw (zorgverzekeringswet – sygeforsikringslov): Loven omhandler medicinsk og fagkyndig sygepleje fra hjemmeplejen, huslæger, sygehuse og apoteker. Disse ydelser dækkes af lovpligtige private sygeforsikringer. Sygeforsikringsselskaberne er ansvarlige for at afholde brugernes udgifter til hjælp og må ikke selektere eller fravælge brugerne ud fra fx deres pleje- og behandlingsbehov. 

3. Wlz (wet langdurige zorg – lov om langtidspleje): Loven omhandler krævende langtidspleje for personer, som har brug for tilsyn/pleje 24 timer i døgnet. Målgruppen for loven er sårbare og svækkede ældre samt personer med betydelige funktionsnedsættelser, som har behov for døgnpleje. Pleje efter denne lov vil som udgangspunkt finde sted på et plejehjem eller alternativt i borgerens eget hjem, dog forudsat at dette vurderes praktisk, og at udgifterne til pleje i borgerens eget hjem ikke overstiger udgifterne til pleje på et plejehjem. Ansvaret for udøvelsen af loven ligger hos Sundhedsministeriet og dennes visitationsinstans. Plejen finansieres via indkomstskatten. 

Den nederlandske velfærdsmodel adskiller sig dermed på flere centrale områder fra den danske. Selvom reformen fra 2015 fortsat danner grundlag for organiseringen af ældre- og langtidsplejen, har udviklingen de seneste år været præget af et øget fokus på forebyggelse, velfærdsteknologi og løsninger, der understøtter, at ældre borgere kan blive længst muligt i eget hjem. Samtidig er der fortsat politisk opmærksomhed på de stigende udgifter til langtidspleje og den voksende mangel på arbejdskraft i sektoren.

En væsentlig forskel i forhold til Danmark er desuden den rolle, som familien spiller. I Nederlandene bistår pårørende i højere grad ældre og plejekrævende familiemedlemmer. Dette understøttes af familiemønstre, som adskiller sig fra de danske, idet en relativt stor andel af kvinderne arbejder på deltid eller står uden for arbejdsmarkedet. Samt at flere og flere plejehjem kræver hjælp fra de pårørende. 

Nedenfor uddybes studieturens faglige indslag – og sætter dem i perspektiv til en dansk kontekst, fx i forhold til forskelle og ligheder, hvad kan være særligt inspirerende, og hvor vi eventuelt kan se muligheder i deres måde at gøre tingene på.

Mandag den 28. september 
Kl. 09.00-11.00: Oplæg fra Buurtzorg  
v/ administrerende direktør for Buurtzorg International Thijs de Blok

Buurtzorg, som betyder "nabolagspleje", er en hollandsk model for hjemme- og sygepleje baseret på små, selvstyrende teams på op til 12 medarbejdere. Modellen har fokus på høj faglig autonomi, begrænset bureaukrati og en enkel støttefunktion med coaches og central administration. Buurtzorg leverer hjemme- og sygepleje, men ikke praktisk hjælp, som håndteres af separate leverandører.

Aarhus Kommune har siden 2023 arbejdet med selvstyrende teams inspireret af Buurtzorg. Formålet er at skabe mere fleksible forløb for borgerne, øge medarbejdertilfredsheden, reducere sygefravær og styrke kontinuiteten i plejen.

Erfaringerne peger på, at mindre teams, større fagligt råderum og øget medindflydelse kan styrke hjemmeplejen. Samtidig kræver omstillingen en langsigtet indsats med kompetenceudvikling, tydeligt ansvar og en mere coachende ledelsesstil.

Oplægget giver indsigt i de erfaringer og læringer, der er opnået gennem arbejdet med at udbrede og tilpasse Buurtzorg-modellen i Danmark, samt en gennemgang af deres initiativer inden for bolig, kommunal omsorg og mental sundhed.

Kl. 11.15-12.45: Præsentation ved CycleOn
v/ programleder Juul van Rijn

CycleOn (Doortrappen) er et hollandsk initiativ med målet om at hjælpe ældre med at cykle sikkert og aktivt så længe som muligt. Programmet kombinerer sund aldring, mobilitet og faldforebyggelse gennem blandt andet cykeltræning, rådgivning om cykler og elcykler, balance- og styrketræning samt lokale cykelaktiviteter.

Baggrunden er, at cykling styrker ældres sundhed, selvstændighed og sociale deltagelse, men samtidig indebærer en øget risiko for ulykker. Derfor arbejder programmet med både forebyggelse, oplysning og kompetenceudvikling.

Programmet gennemføres i samarbejde mellem myndigheder, kommuner og relevante organisationer og fremhæves ofte som et godt eksempel på tværsektorielt samarbejde mellem sundheds-, trafik- og ældreområdet. Besøget giver indsigt i konceptets målsætninger, aktiviteter og resultater.

Oplægget vil give en introduktion til CycleOn-konceptet, herunder program-mets projekter, målsætninger og resultater.

Kl. 14.00-16.00: Besøg ved plejehjemsorganisationen Laurens – lokation De Beukelaar
v/ teamleder Stephanie den Boef

Laurens er en af de største pleje- og omsorgsorganisationer i Rotterdam og arbejder med at skabe selvstændige og meningsfulde liv for ældre gennem blandt andet hjemmepleje, rehabilitering og plejehjemsomsorg.

Plejehjemmet De Beukelaar har en multikulturel profil og tilbyder omsorg til mennesker med demens. Medarbejderne arbejder kultursensitivt, og beboerne mødes med respekt for deres kulturelle identitet, livssyn og traditioner. Plejehjemmet er organiseret i små boenheder med otte beboere, som deler fællesarealer, men har egen lejlighed.

Besøget kan inspirere til, hvordan kulturel mangfoldighed kan tænkes aktivt ind i plejehjemsomsorgen og bidrage til trivsel, tryghed og livskvalitet for beboerne.

Tirsdag den 29. september 
Kl. 9.30-13.00: Besøg ved demenslandsbyen The Hogeweyk 
v/ medstifter af The Hogeweyk Eloy van Hal 

The Hogeweyk er verdens første demenslandsby (2009) og et alternativ til traditionelle plejehjem. Landsbyen er indrettet som et lille lokalsamfund med boliger, butik, café og grønne områder, hvor mennesker med svær demens kan leve et så normalt og meningsfuldt hverdagsliv som muligt. Tilgangen bygger på personcentreret omsorg med fokus på autonomi, identitet og livskvalitet.

Konceptet har inspireret udviklingen af demenslandsbyer i flere lande, herunder Danmark, og fremhæves som et eksempel på, hvordan fysiske rammer og sociale fællesskaber kan styrke trivslen for mennesker med demens.

Aarhus Kommune har allerede erfaringer med demensspecialiserede tilbud på Skovvang. Et besøg på The Hogeweyk kan give inspiration til, hvordan man kan arbejde endnu mere socialt og helhedsorienteret med demens gennem små lokalsamfund og inkluderende miljøer, der understøtter beboernes tilknytning til samfundet.

Besøget på The Hogeweyk giver deltagerne en introduktion til demenslandsbyens koncept og tilgang til demenspleje. Programmet omfatter en rundvisning i området, observationer af hverdagslivet, en præsentation af de bærende principper bag The Hogeweyk Care Concept samt dialog om erfaringer, læringspunkter og perspektiver for anvendelse i Danmark. Derudover præsenteres Be Advice Paradigm© og internationale erfaringer med udvikling af demenspleje og beslutningsstøtte.

Kl. 14.15-16.00: Smarthouse Amsterdam
v/ programleder Helena Schuengel

Smarthouse Amsterdam er et offentligt-privat partnerskab, hvor studerende, undervisere, sundhedsprofessionelle og borgere samarbejder om at lære, hvordan teknologi som robotter, intelligente sensorer og e-sundhedsløsninger kan anvendes på en praktisk og personlig måde inden for ældreområdet. Målet er både at hjælpe borgere med at leve længere i eget hjem og at forberede studerende på en sundhedssektor, der i stigende grad præges af teknologi.

Den fuldt teknologisk udstyrede demonstrationsbolig er indrettet, så den fremstår realistisk og hjemlig. Besøgende får mulighed for at prøve de såkaldte GERT-dragter (GERontological Test Suit), som giver brugeren mulighed for at opleve de begrænsninger, der ofte følger med aldring, samtidig med at man afprøver de teknologier, der er implementeret i demonstrationsboligen.

